Samtök um náttúruvernd á Norðurlandi vilja koma í veg fyrir að Vegagerðin fari í framkvæmdir á Vesturdalsvegi í Vatnajökulsþjóðgarði. Í fyrra voru framkvæmdir stöðvaðar vegna kröfu frá samtökunum en ekki hafa komið skýr svör hvort ráðist verði í þær aftur í sumar.
Samtökin kærðu í fyrra framkvæmdir innan Vatnajökulsþjóðgarðs við Vesturdal, sem er í námunda við Hljóðakletta, og sagði þær ekki í samræmi við verndaráætlun þjóðgarðsins.
Sif Konráðsdóttir er lögmaður Samtaka um náttúruvernd á Norðurlandi.
Í júlí í fyrra þá krafðist minn umbjóðandi, Samtök um náttúrvernd á Norðurlandi, þess að framkvæmdir niðri í Vesturdal sem er í Jökulsárgljúfrum yrðu stöðvaðar
því þær væru í ósamræmi við áætlun þjóðgarðins, hvernig ætti að líta út þarna niðri í Vesturdal. Mikið uppbyggðir vegir og bílastæði.
Málið var tekið fyrir í úrskurðarnefnd umhverfis- og auðlindamála í febrúar en framkvæmdaleyfið var ekki gert ógilt.
Úrskurðarnefndin telur sig ekki hafa heimildir til að fjalla um þetta neitt nánar því hún sé kærustjórnvald og hafi ekki neina ákvörðun eða athöfn eða athafnaleysi sem hún hafi heimild til að fjalla um
og segir þess vegna ég ógildi ekki framkvæmdaleyfið en ég hef ekki lagalegar heimildir til að fjalla um aðra þætti málsins.
Samtökin gagnrýna bæði aðgerðaleysi stjórnsýsluaðila í Norðurþingi og þjóðgarðsvörð sem að þau segja að hafi ekki sinnt eftirlitsskyldu sinni í samræmi við lög. Náttúruverndarsinnar sjá fyrir sér lágstemmdan, óuppbyggðan en þó klæddan veg í gegnum tjaldstæðið í Vesturdal og senda því stöðvunarkröfu til umhverfis- og auðlindaráðuneytisins en hafa ekki enn fengið svör.